Удэзыхьэх дахагъэ
КъБР-м ЩэнхабзэмкIэ и фондым къыщызэIуахащ УФ-м и СурэтыщIхэм я зэгухьэныгъэм и щIыналъэ къудамэм хэт Конин Анатолэ и сурэтхэм я гъэлъэгъуэныгъэ. Ар къызэрагъэпэщащ КъБР-м ЩэнхабзэмкIэ и министерствэм, УФ-м и СурэтыщIхэм я зэгухьэныгъэм и правленэм и щIыналъэ къудамэм, КъБР-м ЩэнхабзэмкIэ и фондым.
УФ-м и СурэтыщIхэм я зэгухьэныгъэм и щIыналъэ къудамэм и унафэщI Темыркъан Геннадий зэхыхьэр къыщызэIуихым къыхигъэщащ республикэм исхэри нэгъуэщI щIыпIэхэм щыпсэухэри зэчиишхуэ зыбгъэдэлъ Конин Анатолэ и сурэтхэм зэрыщIэупщIэр, Хэкум и щIыуэпс къулейр къыщигъэлъэгъуа и лэжьыгъэхэр цIыхухэм гунэс зэращыхъур.
КъБР-м ЩэнхабзэмкIэ и фондым и унафэщI Вэрокъуэ Владимир жиIащ Анатолэ и лэжьыгъэхэр зэрыплъыфабэр, зэрыгъэщIэгъуэныр, зэрыщIэщыгъуэр. Анатолэ зэрыцIыху гуапэр, сыт хуэдэ IуэхукIэ зыхуэбгъазэми укъызэримыгъэщIэхъур Владимир къыхигъэщащ. Абы жиIащ, Iэмал щыIэххэмэ, Кониным и лэжьыгъэхэр курыт школхэм, еджа- пIэ нэхъыщхьэхэм, IуэхущIапIэхэм щыгъэлъэгъуэн зэрыхуейр.
Налшык къалэ администрацэм и Iэтащхьэм и къуэдзэ Дол Анжелэ къыщыпсалъэм жиIащ:
— Псэр зыгъэгуфIэ, щIэблэр дахагъэм хуэзыгъэуш уи лэжьыгъэ купщIафIэхэр утыку къызэрипхьар IуэхуфIщ. Зэрытлъагъущи, дахагъэм лъэпкъ зэхуэмыдэхэм щыщхэр, зи IэщIагъэкIэ гъуазджэм пэжыжьэ цIыхухэр зэрешалIэ. СурэтыщI гъуазджэм дихьэх щIалэгъуалэр мыбы къедгъэблэгъащ, нэхъ гъунэгъуу узрагъэцIыхун, уи сурэт телъыджэхэм зыщагъэгъуэзэн, я Iэзагъэм хагъэхъуэн папщIэ.
Сурэтхэр къазэрыщыхъум теухуауэ дызэупщIа щIалэхэмрэ пщащэхэмрэ жаIащ гъуазджэм, дахагъэм я дунейм зэрыхашар гуапэ зэращыхъуар, республикэм ис сурэтыщI пажэхэр зрагъэцIыхуну Iэмал зэраIэм зэрыщыгуфIыкIыр.
ЗэIущIэм къыщыпсэлъащ УФ-м и СурэтыщIхэм я зэгухьэныгъэм и щIыналъэ къудамэм жэуап зыхь и секретарь Сындыку Нелли, сурэтыщI Абей Iэсят, Налшык къалэ администрацэм щэнхабзэмкIэ и къудамэм и унафэщI Токъуий Мадинэ, нэгъуэщIхэри.
Конин Анатолэ фIыщIэ яхуищIащ зэхыхьэр къызэзыгъэпэщахэмрэ абы зыкърезыгъэхьэлIахэмрэ.
Кониным и лэжьыгъэхэр къызэрысщыхъуам теухуауэ кIэщIу мыр жысIэнт. Гъэм и зэманхэм триухуа и сурэтхэр телъыджэщ: зэми фащэ хужькIэ зызыхуэпа щIымахуэм, зэми жыгхэр къыщытIэпI гъатхэм укъыщагъэхутэ, гъэмахуэ бжьыфIэмрэ бжьыхьэ дыщафэмрэ я дунейм ухашэ. Ди щIыналъэм и псыежэх уэрхэр, мэз щхъуантIэхэр, нэр зыгъэгуфIэ, уеплъ пэтми зызыщумыгъэнщI бгы уардэхэр, нэгъуэщI куэди къызэщIаубыдэ лэжьыгъэхэм. Абыхэм IуэхущIапIэхэр ирибгъэдэхэну уасэ яIэкъым.
ТЕКIУЖЬ Заретэ.
